钦定古今图书集成/明伦汇编/氏族典/第132卷 > 《廖用贤尚友录》 > 辛弃疾
## 钦定古今图书集成/明伦汇编/氏族典/第132卷 > 《廖用贤尚友录》 > 辛弃疾

按《宋史辛弃疾传》：“弃疾字幼安，齐之历城人。少师蔡
伯坚，与党怀英同学，号辛党。始筮仕决以蓍，怀英遇
坎，因留事金。弃疾得离，遂决意南归。金主亮死，中原
豪杰并起，耿京聚兵山东，称天平节度使，节制山东
河北忠义军马，弃疾为掌书记。绍兴三十二年，京令
弃疾奉表归宋。高宗劳师建康，召见，嘉纳之，授承务”
郎、天平节度掌书记，并以节使印告召京。会张安国、
邵进已杀京降金，弃疾还至海州，乃约统制王世隆
及忠义人马全福等径趋金营。安国方与金将酣饮，
即众中缚之以归，献俘行在，斩安国于市，仍授前官，
改差江阴佥判。乾道四年，通判建康府。六年，孝宗召
对延和殿，时虞允文当国，帝锐意恢复，弃疾因论南
北形势及三国、晋、汉人才，持论劲直，不为迎合。迁司
农寺主簿，出知滁州，辟江东安抚司参议官。留守叶
衡雅重之。衡入相，力荐弃疾，召见，迁仓部郎官、提点
江西刑狱，平剧盗赖文政有功。加秘阁修撰，调京西
转运判官，差知江陵府兼湖北安抚，迁知隆兴府兼
江西安抚。以大理少卿召，出为湖北转运副使，改湖
南，寻知潭州兼湖南安抚。盗连起湖、湘，弃疾悉讨平
之。加右文殿修撰，差知隆兴府兼江西安抚，以言者
落职。久之，主管冲佑观。绍熙二年，起福建提点刑狱，
召见，迁大理少卿，加集英殿修撰、知福州兼福建安
抚使。台臣王蔺劾其“用钱如泥沙，杀人如草芥，旦夕
望端坐闽王殿。”遂丐祠归，庆元元年落职。四年，复主
管冲佑观。久之，起知绍兴府兼浙东安抚使。四年，宁
宗召见，言盐法，加宝谟阁待制、提举佑神观，奉朝请，
寻差知镇江府，赐金带。坐缪举，降朝散大夫、提举冲
佑观，差知绍兴府、两浙东路安抚使，辞免。进宝文阁
待制，又进龙图阁、知江陵府。赴行在奏事，试兵部侍
郎，辞免。进枢密都承旨，未受命而卒，特赠四官。弃疾
豪爽尚气节，识拔英俊，所交多海内知名士。绍定六
年，赠光禄大夫。咸淳间，史馆校勘谢枋得过弃疾墓
旁僧舍，有疾声大呼于堂上，若鸣其不平，自昏暮至
三鼓不绝声。枋得秉烛作文，旦且祭之，文成而声始息。德祐初，枋得请于朝，加赠少师，谥“忠敏。”